### NN 128/2017 (21.12.2017.), Odluka o porezima Grada Slunja

Grad Slunj

2938

Na temelju članaka 20. stavka 1. i 42. stavka 1. Zakona o lokalnim porezima (»Narodne novine« br. 115/16 i 101/17) i članka 25. stavka 1. podstavka 18. Statuta Grada Slunja (»Glasnik Karlovačke županije« 20/09, 6/13, 15/13 i 3/15), Gradsko vijeće na svojoj 9. sjednici održanoj 15. 12. 2017. godine donijelo je

ODLUKU

O POREZIMA GRADA SLUNJA

I. UVODNA ODREDBA

Članak 1.

Ovom Odlukom utvrđuju se vrste poreza, obveznici plaćanja, porezna stopa i osnovica te način obračuna i plaćanja poreza koje ubire Grad Slunj (u daljnjem tekstu: Grad).

II. VRSTE POREZA

Članak 2.

Porezi koji pripadaju Gradu su:

1. prirez porezu na dohodak

2. porez na potrošnju

3. porez na kuće za odmor.

1. Prirez porezu na dohodak

Članak 3.

Prirez porezu na dohodak plaćaju obveznici porez na dohodak s prebivalištem ili uobičajenim boravištem na području Grada sukladno odredbama Zakona o lokalnim porezima, Zakona o porezu na dohodak i podzakonskih akata kojima se uređuje porez na dohodak.

Članak 4.

Osnovica za obračun prireza porezu na dohodak je iznos obračunatog porez na dohodak.

Članak 5.

Prirez porezu na dohodak plaća se po stopi 5% od utvrđene osnovice iz prethodnog članka, a uplaćuje se na žiro račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 7.

Osnovicu poreza na potrošnju čini prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Članak 8.

Obveznik poreza na potrošnju je pravna ili fizička osoba koja pruža ugostiteljske usluge na području Grada.

Članak 9.

Porez na potrošnju plaća se po stopi od 3%.

Članak 10.

Porez na potrošnju iskazuje se na obrascu PP-MI-PO i predaje do 20. dana u mjesecu za prethodni mjesec.

Utvrđenu obvezu porezni je obveznik dužan platiti do posljednjeg dana u mjesecu za prethodni mjesec.

3. Porez na kuće za odmor

Članak 11.

Kućom za odmor smatra se svaka zgrada ili dio zgrade ili stan koja se koristi sezonski ili povremeno, izuzev gospodarskih zgrada koje služe za smještaj poljodjelskih strojeva, alata i sl.

Članak 12.

Obveznici poreza na kuće za odmor su fizičke i pravne osobe vlasnici kuća za odmor koje se nalaze na području Grada Slunja.

Članak 13.

Porez na kuće za odmor plaća se godišnje u iznosu od 10,00 kn po četvornom metru korisne površine kuće za odmor.

Članak 14.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplave, požara, potresa) te starosti i trošnosti.

Porez na kuće za odmor ne plaća se dok su u njima smješteni prognanici i izbjeglice.

Članak 15.

Obveznik poreza na kuće za odmor dužan je najkasnije do 31. ožujka tekuće godine nadležnom poreznom tijelu ovlaštenom za utvrđivanje i naplatu poreza dostaviti podatke potrebne za utvrđivanje ovog poreza.

Članak 16.

Porez na kuće za odmor plaća se u roku od 15 dana od dana dostave rješenja o utvrđivanju poreza.

III. PRIJENOS OVLASTI I NADLEŽNA POREZNA TIJELA

Članak 17.

Poslovi vezani uz utvrđivanje i naplatu poreza definiranih ovom Odlukom povjeravaju se Ministarstvu financija, Poreznoj upravi.

Za obavljanje poslova iz prethodnog stavka Poreznoj upravi pripada naknada u iznosu 5% od ukupno naplaćenih prihoda.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima da naknadu iz prethodnog stavka obračuna i uplati u državni proračun do zadnjeg dana u mjesecu za prethodni mjesec.

IV. PRIJELAZNE I ZAVRŠNE ODREDBE

Članak 18.

Na sva pitanja koja nisu uređena odredbama ove Odluke, primjenjuju se odredbe Zakona o lokalnim porezima, Općeg poreznog zakona i drugih propisa.

Članak 19.

Stupanjem na snagu ove Odluke prestaje važiti Odluka o gradskim porezima (»Narodne novine« 119/01 i »Glasnik Karlovačke županije« 42/01).

Postupci utvrđivanja i naplate gradskih poreza koji su započeti prije stupanja na snagu ove Odluke, dovršit će se po odredbama Odluke iz prethodnog stavka.

Članak 20.

Ova Odluka objavit će se u »Narodnim novinama« i »Službenom glasniku Grada Slunja«, stupa na snagu prvi dan u mjesecu nakon mjeseca u kojem je objavljena u »Narodnim novinama«.

Klasa: 410-01/17-01/06
 Urbroj: 2133/04-03/05-17-5
 Slunj, 15. prosinca 2017.

Predsjednik Gradskog vijeća
 Ivan Bogović, v. r.